Valerie June

Valerie June Hockett (s. 10. tammikuuta 1982 Jackson, Tennessee, Yhdysvallat) on yhdysvaltalainen laulaja, lauluntekijä ja kirjailija. Hän yhdistää musiikissaan folkia, indie rockia, Appalakkien kansanmusiikkia, bluesia, bluegrassia ja countrya, sekä soul-musiikkia. Junen kaupallinen ja kriittinen läpimurto tapahtui vuonna 2013, kun julkaistiin hänen kolmas albuminsa "Pushin’ Against a Stone", jonka tuotti The Black Keys- yhtyeen Dan Auerbach.
June on kirjoittanut kappaleita myös muille artisteille ja yhtyeille, kuten Mavis Staplesille ja The Blind Boys of Alabamalle. Hän on myös runoilija ja lastenkirjailija. Junen esikoisrunokokoelma "Maps for the Modern World" julkaistiin huhtikuussa 2021. Hänen kirjoituksiaan on julkaistu myös monissa lehdissä, kuten "The New York Timesissa", joka on ylistänyt häntä yhdeksi Yhdysvaltojen ”kiehtovimmista ja kypsimmistä uusista lahjakkuuksista”.
Elämä ja ura.
Varhaiset vuodet.
Valerie June syntyi Jacksonissa, Tennesseessä 10. tammikuuta 1982 ja hän on viidestä lapsesta toiseksi vanhin. Hänet kasvatettiin hyvin vahvan kristillisen arvomaailman mukaan. Hän on avoimesti uskovainen. Humboldtissa kasvaessaan June altistui gospelmusiikille paikallisessa kirkossaan, sekä R&amp;B- ja soul-musiikille isänsä Emerson Hockettin kautta, joka toimi paikallisena konserttijärjestäjänä. 
Uran alku.
June rakastui gospelin ja soulin lisäksi country-musiikkiin ja bluesiin. Hän omaksui hyvin nopeasti alueen erilaiset musiikkityylit ja alkoi yhdistää niitä omassa musiikissaan. Hän esiintyi jo 19-vuotiaana osana aviopariduo Bella Sunia. Pariskunta julkaisi levyn "No Crystal Stair" vuonna 2004 omalla Bella Sun Music -merkillään, mutta avioliiton kariuduttua June jatkoi uraansa yksin. Hän alkoi elää vaeltavan katumuusikon elämää, esiintyen vaihtorahan toivossa bussi- ja metroasemilla pitkin Yhdysvaltojen länsirannikkoa. 
Lopulta June palasi Tennesseehen ja asettui Memphisiin, missä hän alkoi herättää huomiota voimakkailla esiintymisillään alueen folk-festivaaleilla, kapakoissa ja klubeissa. Hän äänitti kaksi ensimmäistä albumiaan, "The Way of the Weeping Willow" ja "Mountain of Rose Quartz", legendaarisella Ardent Studiolla Memphisissä, mutta hänen valtakunnallinen näkyvyytensä alkoi toden teolla, kun hän pääsi esiintymään MTV:n verkkosarjassa "$5 Cover".Tv-sarja seurasi Memphisin muusikoita heidän yrittäessään elää ja tehdä musiikkia yhdessä maailman kuuluisimmista musiikkikaupungeista. Sarjaa esitettiin vuoden 2009 alussa ja toi Junelle huomattavaa näkyvyyttä mediassa. Sarjan tuoman julkisuuden turvin June äänitti vuonna 2010, EP:n "Valerie June &amp; the Tennessee Express" yhdessä Old Crow Medicine Show’n kanssa. 
Uran nousu laajempaan julkisuuteen.
Muutto Memphisistä New Yorkiin, Brooklyniin ja tutustuminen Dan Auerbachiin (The Black Keys) johtivat hänen kolmannen studioalbuminsa "Pushin’ Against a Stone" nauhoituksiin. Albumista tuli hänen läpimurtonsa ja Junen suosio nousi kansainväliseksi albumin ilmestyessä vuonna 2013. Kriitikot ylistivät hänen omaperäisyyttään ja kykyään liikkua vaivattomasti eri musiikkityylien ja sävyjen välillä. Seuraavien vuosien aikana June kiersi aktiivisesti, sekä kirjoitti ja äänitti uutta materiaalia seuraavaa julkaisuaan varten, yhdessä tuottaja Matt Marinellin kanssa. Vuonna 2017 julkaistu "The Order of Time" sai vielä enemmän kriittistä ylistystä ja se ylsi useille Billboardin listoille ja päätyi monille "vuoden parhaat albumit" -listoille mediassa. 
June on saanut kiitosta myös kolleegoiltaan, kuten laulaja Sturgill Simpsonilta ja Norah Jonesilta. Myös Bob Dylan kehui Valerie Junea ja mainitsi hänet yhdeksi nykyartisteista, joita hän kuuntelee. Junen seuraava julkaisu oli osittain mystinen kolmen kappaleen sarja "Stay", joka ilmestyi loppuvuodesta 2020. Tämä julkaisu toimi johdantona hänen seuraavalle levylleen "The Moon and Stars: Prescriptions for Dreamers", jonka tuotti Jack Splash (tunnettu työstään muun muassa John Legendin ja Alicia Keysin kanssa).
Fantasy-yhtiön julkaisema albumi ilmestyi maaliskuussa 2021 ja se sisälsi dueton Carla Thomasin kanssa: "Call Me a Fool", joka sai Grammy-ehdokkuuden kategoriassa "Best American Roots Song". Elokuussa 2022 June julkaisi "Under Cover" levyn, jolla hän tulkitsi kappaleita muun muassa Nick Drakelta, Mazzy Starilta, Bob Dylanilta ja Nick Cavelta. June palasi omaan tuotantoonsa julkaisemalla jouluisen EP:n "Gifts, Presents, and Treats from Valerie June" marraskuussa 2024.
Seuraavaa täyspitkää albumiaan varten June matkusti Los Angelesiin työskennelläkseen tuottaja M. Wardin (She &amp; Him) kanssa. He olivat tutustuneet jo vuonna 2016, kun June lauloi Mavis Staplesin "Livin' on a High Note" -levyn nimikappaleen, jonka Ward tuotti. Concordin huhtikuussa 2025 julkaisema albumi "Owls, Omens, And Oracles" oli kerroksellinen ja lo-fi-henkinen albumi, joka ajoittain liukui indie rockin puolelle.
Kirjailijana.
Valerie June on myös kirjailija ja hän julkaissut useita teoksia musiikkinsa lisäksi. Kirjoista tunnetuimpia ovat "Maps for the Modern World (2021)", joka sisältää kokoelman runoja ja pohdintaa teemoista tietoisuus ja läsnäolo. "Somebody to Love: The Story of Valerie June’s Sweet Little Baby Banjolele (2022)" oli lastenkirja, joka on White Stripes yhtyeen Jack Whiten omistaman kirjakustantamon Third Man Booksin julkaisema. Teos kertoo tarinan Valerie Junen kappaleen ”Somebody to Love” taustalta. "Light Beams: A Workbook for Being Your Badass Self (2023)" on Junen interaktiivinen päiväkirja, joka sisältää esseitä, runoutta ja kirjoitusharjoituksia. Työkirja käsittelee voimaannuttamisen ja itsensä löytämisen teemoja.